[pic] | AZ EURÓPAI KÖZÖSSÉGEK BIZOTTSÁGA |

Brüsszel, 7.1.2009

COM(2008)897 végleges

2006/0008 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a szociális biztonsági rendszerek koordinálásáról szóló 883/2004/EK rendeletet módosító rendelet elfogadása és mellékletei tartalmának meghatározása tekintetében a Tanács közös álláspontjáról

2006/0008 (COD)

A BIZOTTSÁG KÖZLEMÉNYE AZ EURÓPAI PARLAMENTNEK az EK-Szerződés 251. cikke (2) bekezdésének második albekezdése alapján

a szociális biztonsági rendszerek koordinálásáról szóló 883/2004/EK rendeletet módosító rendelet elfogadása és mellékletei tartalmának meghatározása tekintetében a Tanács közös álláspontjáról

1. ELŐZMÉNYEK

A javaslatok továbbítása az Európai Parlamentnek és a Tanácsnak: - a (COM(2006) 7 végleges (2006/0008/COD dokumentum)) javaslat esetében - a (COM(2007) 376 végleges (2007/0129/COD dokumentum)) javaslat esetében | 2007. január 24. 2007. július 3. |

Az Európai Gazdasági és Szociális Bizottság véleményének kelte: | 2006. október 26. |

Az Európai Parlament (első olvasatban elfogadott) véleményének kelte: | 2008. július 9. |

A módosított javaslat (COM(2008) 648 végleges (2006/0008/COD) továbbítása | 2008. október 15. |

A politikai megállapodás elfogadásának napja: | 2008. november 5. |

A közös álláspont elfogadásának napja: | 2008. december 17. |

2004. április 29-én az Európai Parlament és a Tanács elfogadta a szociális biztonsági rendszerek koordinálásáról szóló 883/2004/EK rendeletet[1], amely az 1408/71/EGK rendelet[2] helyébe lépne.

A 883/2004 rendelet olyan mellékleteket tartalmaz, amelyek az egyes tagállamok tekintetében ír elő rendelkezéseket. A rendelet elfogadásakor némely melléklet tartalmát még nem határozták meg.

A 883/2004 rendelet ezért előírja, hogy II. (Hatályban maradó egyezmények rendelkezései), X. (Különleges, nem járulékalapú pénzbeli juttatások) és XI. (A tagállamok jogszabályainak alkalmazására vonatkozó különleges rendelkezések) melléklete tartalmát még a rendelet alkalmazásának első napja előtt meg kell határozni.

Annak érdekében, hogy figyelembe lehessen venni a rendelet elfogadása óta az Európai Unióhoz csatlakozott tagállamok követelményeit, valamint a többi tagállam legújabb fejleményeit, a 883/2004 rendelet néhány mellékletét ki is kellett igazítani.

Ilyen előzmények után a Bizottság 2006. január 24-én, illetve 2007. július 3-án elfogadta az alábbi két rendeletjavaslatot:

- európai parlamenti és tanácsi rendeletjavaslat a szociális biztonsági rendszerek koordinálásáról szóló 883/2004/EK rendelet módosításáról és a XI. melléklet tartalmának meghatározásáról,

- európai parlamenti és tanácsi rendeletjavaslat a szociális biztonsági rendszerek koordinálásáról szóló 883/2004/EK rendelet mellékleteinek módosításáról.

A javaslatok az EK-Szerződés 42. és 308. cikkén alapulnak, és egyhangú döntéshozatalt igényelnek.

A Bizottság 2008. október 15-én bemutatta módosított javaslatát, helyt hagyva az Európai Parlament módosításának, amely a két eredeti javaslatot egységes szövegbe vonja össze. A (2007/0129/COD dokumentum) javaslatra vonatkozó eljárást annak eredményeként, hogy tartalmát bevonták az első javaslattal (2006/0008/COD) kapcsolatos eljárásba, elvetették.

2. A BIZOTTSÁG JAVASLATÁNAK CÉLJA

A XI. melléklet tartalmát meghatározó rendeletjavaslat kiegészítő rendelkezéseket ír elő az adott tagállam jogszabályainak sajátos szempontjaira vonatkozóan, hogy az érintett tagállamban a rendeletet gördülékenyen lehessen alkalmazni. Az egyszerűsítés általános célkitűzésével összhangban a javaslat kevesebb bejegyzést tartalmaz, mint a jelenlegi 1408/71/EGK rendelet megfelelő VI. melléklete.

Az 1408/71 rendelet III. és IIa. mellékletében a 883/2004 rendelet üres II. és X. mellékletével egyenértékű rendelkezések szerepeltek. Az e javaslattal módosításra kerülő többi melléklet néhány tagállam vonatkozásában már tartalmaz rendelkezéseket, de ki kell őket egészíteni azokkal a tagállamokkal, amelyek 2004. április 29-e, azaz a 883/2004 rendelet elfogadásának napja után csatlakoztak az EU-hoz. Az 1408/71 rendelet tartalmaz e mellékletek némelyikével megfelelő intézkedéseket is. Az I. melléklet 1. része (tartásdíj megelőlegezése), valamint a III. és IV. melléklet (az egészségügyi ellátások különleges szabályai) új rész.

3. ÉSZREVÉTELEK A KÖZÖS ÁLLÁSPONTHOZ

3.1. Általános megjegyzések

A Tanács által 2008. december 17-én elfogadott közös álláspont a 77-ből 69 módosítás elfogadásával javarészt figyelembe veszi az Európai Parlament álláspontját.

A Bizottság módosított javaslatában az Európai Parlament valamennyi módosítását elfogadta. A Tanács azonban a III. melléklettel kapcsolatos 6., 11., 12., 20., 23., 24. és a 78/rev. módosítást nem fogadta el.

3.2. A 20. módosítás és a belőle származó, a III. melléklethez kapcsolódó 6., 11., 12. és 24. módosítás tekintetében a közös állásponthoz fűzött észrevételek

A 883/2004 rendelet III. mellékletében fel van sorolva néhány tagállam, amely az illetékes tagállamban „a határ menti munkavállaló családtagjai természetbeni ellátásokra való jogosultságára korlátozásokat” alkalmaz. Ez a melléklet a címben a „korlátozások” szó negatív kicsengése ellenére az 1408/71 rendelet értelmében vett jelenlegi helyzetükhöz képest valójában előrelépést jelent sok érintett számára. A jelenlegi szabályok szerint egy határ menti munkavállaló családtagja, aki meghatározásából adódóan nem az illetékes tagállamban (azaz a foglalkoztatás szerinti tagállamban, betegségi ellátás igénybevétele esetén ennek az országnak a jogszabályait kell alkalmazni) él, az illetékes tagállamban nem jogosult orvosi ellátásra.

2003-ban az erről folytatott nehéz tárgyalások után és figyelembe véve, hogy egyhangú megállapodásra van szükség, olyan megoldás született, amely egyfelől számításba veszi számos tagállam rugalmasságát egy új jogosultság tekintetében, másfelől pedig más tagállamok nehézségeit is, amelyek eddig ezt nem tehették meg.

Ezt a megközelítést követve a 883/04 rendelet 18. cikkének (2) bekezdése és 24. cikkének (2) bekezdése előírja, hogy a határ menti munkavállaló családja az illetékes tagállamban történő tartózkodás során természetbeni ellátásokra jogosult. Ez alól azonban a III. melléklet előír néhány kivételt.

Noha a Bizottság más eredményre számított, elfogadta az egyezséget, mert a határ menti munkavállalók családtagjai számára mindez tényleges előrelépést jelent. Más megközelítés nem nyerte volna el a Tanácsban a szükséges egyhangú egyetértést. A Bizottság azt is megjegyzi, hogy ez a megközelítés lehetővé teszi a határ menti munkavállalók nyolc tagállamban élő családtagjai számára, hogy éljenek új jogukkal. Ekkor a Parlament is ugyanezt a megközelítést követte, ami lehetővé tette a 883/04 rendelet elfogadását.

A Bizottság támogatja az Európai Parlament 20. módosítását, amely célja öt éven belül a 883/2004 rendelet 18. cikkében előírt jogosultság kiterjesztése valamennyi tagállamra (a III. mellékletet a rendelet alkalmazását követő öt év múlva hatályon kívül helyezik). A Tanácsban folytatott vita során néhány tagállam hangsúlyozta, hogy elvi megfontolásból, és mivel a rendelet alkalmazásával kapcsolatban még nincs tapasztalat, a 883/2004 rendelet értelmében nehezen elért egyetértést nem kellene megváltoztatni. A többi tagállam többsége az egyetértés szellemében hajlandó volt elfogadni a módosítást. Ezen túlmenően a III. mellékletben felsorolt hat tagállam még nagyobb rugalmasságot tanúsított, amennyiben hajlandóak voltak elfogadni a III. melléklet négy év utáni hatályon kívül helyezését.

Ilyen előzmények után a Tanács közös álláspontja előírja, hogy:

- a 883/2004 rendelet 18. cikkének (2) bekezdése és 28. cikkének (1) bekezdése módosulna, amely szerint a III. mellékletet a rendelet alkalmazását követő öt év múlva felülvizsgálják, és

- a 87. cikk új 10a. bekezdéssel egészülne ki, amely szerint a III. mellékletben néhány tagállam bejegyzésének érvényességi ideje négy évre korlátozódna.

A Bizottság sajnálja, hogy a Tanácsban nem nyílt lehetőség a kérdésben nagyobb előrehaladást elérni, azonban elismeri az elnökség erőfeszítéseit. A Bizottság úgy véli, hogy a Tanács által kialakított egyetértés egy dinamikus folyamat kiindulópontja, amely lehetővé teszi valamennyi tagállam számára, hogy az Európai Parlament álláspontjához igazodjon. A Bizottság, amely egyetért az Európai Parlament álláspontjával, arra fog törekedni, hogy ezt a folyamatot kövesse, és egyben hozzá is járuljon. Pragmatikus megközelítést követve a Bizottság pillanatnyilag elfogadja az egyezséget, mivel a III. melléklet tekintetében a jelenlegi helyzethez képest előrelépést jelent.

3.3. A 23. módosítással kapcsolatban a Tanács álláspontjához fűzött észrevételek

A 23. módosítás a 883/2004 rendelet II. mellékletére (Hatályban maradó egyezmények rendelkezései, amelyek adott esetben a hatályuk alá tartozó személyekre korlátozódnak) vonatkozik. A melléklet 36. pontjában a Portugália-Egyesült Királyság bejegyzés alá a Parlament hivatkozást szúr be az orvosi kezelésről szóló, 1978. november 15-i jegyzőkönyv 2. cikkének (1) bekezdésére, amelyre az 1408/71/EGK tanácsi rendelet III. melléklete már kitér.

Ez a jegyzőkönyv nem jelenik meg a Tanács közös álláspontjának II. mellékletében, mivel a két érintett tagállam jelezte, hogy úgy döntöttek, hogy 2008. szeptember 1-jétől nem alkalmazzák a jegyzőkönyv 2. cikkének (1) bekezdését. A Bizottság jegyzi a megállapodás két felének döntését és a 883/2004 rendelet II. mellékletének aktualizálására vonatkozó következményeit.

3.4. A IV. melléklet bejegyzései és a 78/rev. módosítás tekintetében a Tanács álláspontjához fűzött észrevételek

Olyan nyugdíjas, aki nem az illetékes tagállamban él (azaz nem abban, amely a nyugdíjat fizeti, és felelős nyugdíjasai egészségügyi ellátási költségeiért a lakóhely szerinti tagállamban), jelenleg csak a lakóhely szerinti tagállam betegségi ellátására jogosult.

A 883/04 rendelet értelmében azonban ha egy tagállam felkerül a IV. melléklet listájára, a nyugdíjasoknak jogukban áll ebbe a tagállamba visszatérni és további jogosultságként igénybe venni az egészségügyi ellátásokat. Ez azt jelenti, hogy az illetékes tagállam nem csak a lakóhely szerinti tagállamnak fizetendő egészségügyi ellátási költségeket állja, hanem saját területén ugyanezen személy betegségi ellátásait is.

Olaszország rajta volt a listán. Nem sokkal a 883/2004 rendelet elfogadása után az olasz hatóságok átértékelték álláspontjukat, és úgy döntöttek, hogy pillanatnyilag nem áll módjukban a nyugdíjasoknak ilyen további jogosultságot biztosítani. Ezeket az új fejleményeket feljegyezve a Bizottság a IV. mellékletből Olaszország törlését javasolta. 78/rev. módosításában az Európai Parlament meg kívánja hagyni Olaszországot a 883/2004 rendelet IV. mellékletében.

Tekintettel a IV. melléklet különleges jellegére a Bizottság megerősíti Olaszország törlésére irányuló javaslatát. A Bizottság úgy véli, hogy ha azok a tagállamok, amelyek egy adott ponton további jogosultságokat biztosítanak, de később átértékelik álláspontjukat (mivel ők a felelősek a szociális biztonsági rendszerek szervezéséért és finanszírozásáért), nem tudnak eléggé rugalmasan eljárni, a jövőben nem lesznek pozitív mellékletek.

3.5. A Tanács más változtatásai a Bizottság javaslatában

A Tanács közös álláspontja a következő változtatásokat tartalmazza még:

- a 883/2004 rendelet 15. cikke:

A „segédszemélyzet” helyébe a személyzeti szabályzat szerint a „szerződéses alkalmazottak” kifejezés kerül a közös álláspontba.

A Bizottság örömmel látja a rendelet aktualizálását ebből a szempontból.

- Rendszeres juttatások a munkahelyi balesetekkel vagy foglalkozási megbetegedésekkel összefüggésben, a 883/2004 rendelet 36. cikkének (1) bekezdése és (2) bekezdése:

A Tanács közös álláspontja előírja, hogy a betegségi ellátásokkal foglalkozó rendelkezéseket (a 17. cikket, a 18. cikk (1) bekezdését, a 19. cikk (1) bekezdését és a 20. cikk (1) bekezdését) a munkahelyi balesetekkel vagy foglalkozási megbetegedéssel kapcsolatos ellátásokra is alkalmazni kell.

A 36. cikk (2) bekezdése a 883/04 rendelet bizottsági végrehajtási rendeletjavaslatának is része volt (33. cikk). A munkahelyi balesetekkel vagy a foglalkozási megbetegedésekkel kapcsolatos rendszeres juttatások engedélyezésének különleges feltételeit érinti. Ez az érintett személy számára kedvező rendelkezés nem szerepelt a 883/04 rendeletben. A Tanács beleegyezett, hogy ez a rendelkezés az alaprendeletbe, ne pedig a végrehajtási rendeletbe kerüljön be.

A Bizottság örömmel látja mindkét rendelkezést, mivel kedvezőek az érintett személyekre nézve.

- A 883/2004/EK rendelet 87. cikkének (8) bekezdése:

A 87. cikk (8) bekezdésében a Tanács közös álláspontjába bevezetett módosítás egyértelműsíteni kívánja, hogy ezt az átmeneti intézkedést hogyan lehetne alkalmazni minden érdekeltre. Legfeljebb 10 éves időszakot ír elő, amely során a személy továbbra is az 1408/71/EGK tanácsi rendelet II. címével összhangban meghatározotton kívüli másik tagállam jogszabályait alkalmazhatja.

A Bizottság elfogadja ezt a változtatást, mivel egy maximális időszak meghatározása alapvetően az átmeneti intézkedés elképzeléséhez fűződik. A tízéves időszak megfelelő időtartamnak tűnik ahhoz, hogy az érintett személyeknek és intézményeknek lehetőségük nyíljon a hatályos jogszabályokkal összhangban átértékelni a helyzetet.

4. KÖVETKEZTETÉS

A Bizottság különösen odafigyelt annak biztosítására, hogy pl. a foglalkozási megbetegedések és a munkahelyi balesetek terén a nem helyhez kötött polgárok egyéni jogai fennmaradjanak. A Bizottság megjegyzi, hogy a Tanács közös álláspontja nagyban figyelembe veszi az Európai Parlament módosításait.

A Bizottság úgy véli, hogy a Tanács által a legérzékenyebb kérdésekben kialakított egyetértés egy dinamikus folyamat kiindulópontja, amely lehetővé teszi valamennyi tagállam számára, hogy az Európai Parlament álláspontjához igazodjon. A Bizottság arra fog törekedni, hogy ezt a folyamatot kövesse, és egyben hozzá is járuljon.

Végül ennek a rendeletnek az elfogadása, amely kitölti a 883/04 és a végrehajtási rendelet üres mellékleteit, előfeltétele annak, hogy a 883/04 rendelet 2010-ben alkalmazhatóvá váljon.

A 883/04 rendelet javítja a szabad mozgáshoz való jogukkal élő polgárok szociális biztonsági jogait. Hatályba lépésével a 883/04 rendelet közvetlen hatással lesz több millió uniós polgár mindennapi életére.

A fentiek fényében a Bizottság a Tanács közös álláspontját általános támogatásában részesítheti.

[1] HL L 166., 2004.4.30., helyesbített változat: HL L 200., 2004.6.7., 1. o.

[2] A Tanács 1408/71/EGK rendelete a szociális biztonsági rendszereknek a Közösségen belül mozgó munkavállalókra, önálló vállalkozókra és családtagjaikra történő alkalmazásáról (HL L 149., 1971.7.5., 2. o.). A legutóbb az 1992/2006/EK rendelettel módosított rendelet (HL L 392., 2006.12.30., 1. o.)